钦定古今图书集成/理学汇编/字学典/第096卷 > 索靖
## 钦定古今图书集成/理学汇编/字学典/第096卷 > 索靖

按《晋书》本传：“索靖，字幼安，敦煌人也。少有逸群之量，
与尚书令卫瓘俱以善草书知名。瓘笔胜靖，然有楷
法，远不能及。靖为始平内史，加散骑常侍，迁后将军，
赠司空，进封安乐亭侯，谥曰庄。作草书状。”

按《南史王僧虔传》：靖传芝草而形异，甚矜其书，名其
字势曰“银钩虿尾。”

按《书断》：“索靖善章草书，出于韦诞，峻险过之。又善八
分，韦锺之亚，《毋丘兴碑》是其遗迹也。大安二年卒，年
六十，赠太常。章草入神，草入妙。”

按《宣和书谱》：索靖，张芝之姊孙也。喜作字，遂以章草
名动一时，学者宗之。王廙尝得靖书，每宝玩之。遭永
嘉丧乱，乃四叠缀衣中以渡江，故论者以为飘风忽
举，鸷鸟乍飞，以状其遒劲。或以谓八分亚韦锺，楷法
过卫瓘，何其得誉之甚，有至于此！非特人誉之也，而
其自许亦甚高。尝谓“上稽科斗鸟篆之文，幽穷造化”
物象之奥，可以“命杜度运指，张芝回腕，要是靖自得
意处，宜其书名与羲、献相后先也。”今御府所藏《章草
四急就章》，《月仪》《出师帖》，《七月帖》。